b"\n_START_ARTICLE_\nEveryway That I Can\n_START_SECTION_\nEurovision Song Contest\n_START_PARAGRAPH_\nDen tyrkiske kringkasteren TRT fikk landets store popstjerne, Sertab Erener, til \xc3\xa5 representere Tyrkia i Eurovision Song Contest i Riga l\xc3\xb8rdag 24. mai 2003. Musikeren Demir Demirkan skrev \xc2\xabEveryway That I Can\xc2\xbb vinteren 2003 og fikk Ozan \xc3\x87olako\xc4\x9flu til \xc3\xa5 arrangere og produsere den. Sistnevnte hadde tidligere hatt et suksessrikt samarbeid med det tyrkiske popidolet Tarkan, kjent for l\xc3\xa5ten \xc2\xab\xc5\x9e\xc4\xb1mar\xc4\xb1k\xc2\xbb fra 1997._NEWLINE_Sangvalget var kontroversielt i Tyrkia, b\xc3\xa5de fordi den ble ansett for \xc3\xa5 v\xc3\xa6re for kommersiell og vestlig. Erener fikk ogs\xc3\xa5 kritikk fordi hun valgte \xc3\xa5 synge p\xc3\xa5 engelsk i stedet for tyrkisk. Tross kritikken var melodien likevel tyrkisk-inspirert og inneholdt ogs\xc3\xa5 tradisjonelle tyrkiske instrumenter. _NEWLINE_F\xc3\xb8r den internasjonale finalen var russiske t.A.T.u. og Spanias Beth de store favorittene, mens \xc2\xabEveryway That I Can\xc2\xbb var nevnt som en utfordrer. I finalen var Tyrkia det fjerde landet p\xc3\xa5 scenen av 26 deltakere. Sertab Ereners fremf\xc3\xb8ring skilte seg ut, blant annet med bruk av magedansere._NEWLINE_Avstemningen ble en tett kamp mellom Russland, Belgia og Tyrkia, og de tre landene vekslet p\xc3\xa5 \xc3\xa5 lede. F\xc3\xb8rst da Slovenia som siste land, ga 10 poeng til Tyrkia, var resultatet klart. Tyrkia vant med 167 poeng, bare to poeng foran Belgia og tre poeng foran Russland. Norske tv-seere hadde Tyrkia p\xc3\xa5 andreplass og ga vinnersangen 10 poeng. Dette var Tyrkias f\xc3\xb8rste og s\xc3\xa5 langt eneste seier i konkurransen.\n_START_SECTION_\nEtter seieren\n_START_PARAGRAPH_\n\xc2\xabEveryway That I Can\xc2\xbb \xe2\x80\x93 ogs\xc3\xa5 stavet \xc2\xabEvery Way That I Can\xc2\xbb \xe2\x80\x93 ble den st\xc3\xb8rste kommersielle suksessen til en Eurovision-vinner siden Katrina and the Waves' \xc2\xabLove Shine a Light\xc2\xbb i 1997. Sangen gikk til topps p\xc3\xa5 hitlistene i Tyrkia, Hellas og Sverige, og den endte opp p\xc3\xa5 topp ti i blant annet Belgia, Spania og Nederland. Sangen\xc2\xa0ble ogs\xc3\xa5 sertifisert til platina i Hellas, og gull i Sverige. I Norge kom den imidlertid ikke inn p\xc3\xa5 VG-lista._NEWLINE_Sangen var ogs\xc3\xa5 en av fjorten tidligere Eurovision-l\xc3\xa5ter som deltok i jubileumsshowet Congratulations: 50 Years of the Eurovision Song Contest i K\xc3\xb8benhavn i 2005. I konkurransen ble \xc2\xabEveryway That I Can\xc2\xbb k\xc3\xa5ret til den niende beste sangen fra konkurransens f\xc3\xb8rste 50 \xc3\xa5r."